དེ་རྗེས་ཀྱི་ལོ་ཤས་སྐྱོ་སྣང་དང་བཅས་འདས་ཤིང༌།ཁོང་གི་སེམས་སུ་ཆེད་སྦྱངས་བྱས་པའི་ཁྲིམས་རྩོད་པའི་ལས་ཀར་ཡང་དེ་འདྲའི་དགའ་ཞེན་མེད་པར་གྱུར་ཁར།དབྱིན་ཇིའི་བཙན་འཛུལ་འོག་ལས་ཀ་དེ་ལྟ་བུ་རན་པོ་མེད་པའི་སྣང་བ་ཡང་ཤར།གཞན་ཁོང་ལ་ཁྲིམས་ར་ཞིག་ནས་དོན་རྐྱེན་ཅིག་བྱུང་བ་ནི།ཁོང་གི་ཁྲིམས་རྩོད་པ་གནང་སྐབས་སྤོབས་པས་དེ་ཙམ་མ་འདང་བར་ཁོང་གི་སྐད་ཆ་བཤད་རན་ལ་ཐོན་དུས།ཚིག་གཅིག་ཀྱང་བཤད་མ་ཐུབ་པར་གྱུར་པ་དེ་རེད།ཁོས་གནས་བབ་དེར་འགྱུར་བ་གཏོང་འདོད་ཡོད་དུས་ལྷོ་ཨ་ཧྥེ་རི་ཀར་ཕེབས་དགོས་པའི་མགྲོན་ཤོག་འབྱོར་པ་དང༌།དེ་ནི་ཁོང་ཨ་ཧྥེ་རི་ཀར་ཡོད་པའི་རྒྱ་གར་གྱི་ཚོང་བ་ཕྱུགས་པོ་ཚོར་རེ་བ་བཏོན་ཏེ་ཁོང་ཚོས་རྒྱ་གར་མི་དམངས་ཆེད་དཔལ་འབྱོར་མཁོ་བསྡུ་བྱེད་རྒྱུ་ཡིན།མོ་ཧན་ཏ་ལོ་ཉེར་བཞིར་སོན་སྐབས་ལྷོ་ཨ་ཧྥེ་རི་ཀར་ཊོར་པན་ཞེས་པའི་སར་ཁོང་ཚོར་འཕྲད།ཡུན་ཙམ་སོང་རྗེས་ཁོང་གིས་ལྷོ་ཨ་ཧྥེ་རི་ཁར་ཡོད་པའི་རྒྱ་གར་མི་དམངས་གི་གནས་སྟངས་མི་ལེགས་པ་ཤེས་ཤིང༌།འདི་ནི་ཁོང་གིས་ཐོག་དང་པོར་ཁྲིམས་ར་ཞིག་ཏུ་ནུབ་ལུགས་ལྭ་བ་གོན་ཐོག་རྒྱ་གར་ལུགས་ཀྱི་ཐོད་དཀྲིས་ཤིག་ཀྱང་དཀྲིས་ནས་སོང་བར་ཁྲིམས་རྩོད་པ་གཞན་ཞིག་གིས་ཁོང་གི་ཐོད་དཀྲིས་དེ་ཕུད་དགོས་ཚུལ་བཤད་སྐབས་ཁོང་གིས་དེར་ཉན་འཇོག་མ་བྱས་བས་ཁྲིམས་ཁང་གི་སྒོར་ཕུད་སྟངས་གཞི་ནས་ཨ་ཧྥེ་རི་ཁའི་ནང་རྒྱ་གར་པར་ལྟ་སྟངས་ཅི་འདྲ་ཞིག་ཡོད་མེད་གསལ་རྟོགས་བྱུང༌།གནས་ཚུལ་ལྷོ་ཨ་ཧྥེ་རི་ཁའི་ས་ཆ་ཚང་མར་མགྱོགས་མྱུར་ངང་ཁྱབ་པ་དང༌།རྒྱ་གར་པ་གང་མང་ཞིག་གིས་སོ་སོའི་ཕ་ཡུལ་བཞག་ནས་ཨ་ཧྥེ་རི་ཀར་ལས་ཀ་འཚོལ་བར་འབད་བཞིན་ཡོད་ལ།ལས་ཀ་ཡང་ལས་རིགས་དམའ་རིམ་དོ་ཁུར་ལྟ་བུར་བསམ་བློ་གཏོང་དགོས་པར་གྱུར་ཡོད།